宿西疇曹教授宅
作者：方回
朝代：宋

paragraphs: 宿羽同夜林，天明各分飛。
人生塵土內，別易會合稀。
我自錢塘來，君從宣城歸。
初喜望顔色，昔癯今似肥。
細視久乃覺，翛然不勝衣。
老至故當爾，閒心厭塵鞿。
戶門豈可忽，仕宦未爲非。
邇來三徑荒，園花減芳菲。
政坐行作吏，耕稼始願違。
子婿環我前，設席燈燭煇。
邃廡考畫鼓，崇盤薦瓊蕤。
友道比衰喪，聞客扃重扉。
獨此意不然，壺倒觴屢揮。
酒醒日已出，行行穿山圍。
回首重回首，晴川渺煙霏。